BMTSKF/58/2023.

***Prof. Dr. Sallai János r. ezredes méltatása***

***kiváló tudományos munkáért járó***

***Szabó András-érem odaítélése alkalmából***

A Belügyi Tudományos Tanács a kiváló tudományos munkáért járó Szabó András-érmet adományozza Dr. Sallai János r. ezredesnek, a Nemzeti Közszolgálati Egyetem tanszékvezető egyetemi tanárának.

A díjazott a rendészettudomány jeles képviselője, szakterülete a rendészettörténet és a magyar államhatárok kutatása.

Tíz éve tanszékvezető a Nemzeti Közszolgálati Egyetem Rendészettudományi Kar Rendészetelméleti és -történeti Tanszékén, emellett a Rendészettudományi Doktori Iskola vezető helyettese. Elévülhetetlen érdemei vannak a rendészettudomány etablációjában, a magyar állam- és etnikai határtörténet felkutatásában és a rendészettörténet megalapozásában.

Pályafutása során 350 tudományos közlemény fűződik a nevéhez. 4 idegen nyelvű, 26 magyar nyelvű könyv szerzője és három könyv szerkesztője. Független hivatkozásainak száma 1500 fölötti, a tudományos teljesítmény mérésére használt Hirsch indexe 18.

Könyvei közül kiemelkedő a magyar és angol nyelven megjelent „A magyar rendészet története” c. monográfiája, mely egészen az ókori görög városállamokból, majd a Római Birodalomból kiinduló rendészet-, rendfenntartás- történet főbb állomásait mutatja be.

KÖFOP pályázat révén a Karvasy Ágoston kiemelt kutatóműhely vezetője lett, amely legfontosabb eredményterméke a 2019-ben kiadott, hiánypótló Rendészettudományi Szaklexikon.

Számos konferencia szervezője és előadója, nemzetközi konferenciák vendége, jó kapcsolatokat ápol a környező országok rendőrtisztképző intézményeivel.

Oktatói tevékenysége kimagasló, támogatja a fiatal tehetségeket. Témavezetett hallgatója a XXXIII. Országos Tudományos Diákköri Konferencián elnyerte a Pro Scientia Aranyérmet, őt pedig az Országos Tudományos Diákköri Tanács Mestertanár Aranyérem kitüntetésben részesítette a magyar felsőoktatás műhelyeiben folyó diáktudományos tevékenységet támogató színvonalas és eredményes munkájáért.

Több mint húsz éve oktat a legjelentősebb magyar egyetemeken; a Debreceni, a Pécsi és a Szegedi Tudományegyetem, a Károli Gáspár Református Egyetem, valamint több főiskola vendégoktatója.

A hadtudományok és a történelemtudományok doktora, 2008-ban habilitált, 2013-ban pedig egyetemi tanári kinevezést kapott.

Szakmai munkássága elismeréseként elnyerte a Szádeczky-Kardoss Elemér díjat, a Dr. Kertész Imre díjat, Közszolgálatért arany fokozatot és a Szent György érdemjelet.

A Magyar Tudományos Akadémia köztestületi tagja, a Magyar Rendészettudományi Társaság elnökségi tagja, valamint az MTA IX. Osztály Állam- és Jogtudományi Bizottság Rendészeti Albizottsági tagja.

Részt vett a Magyar Rendészet és a Rendőrségi tanulmányok folyóirat szerkesztőbizottságában, vezette a *„Jó állam, jó rendőrség”* kutatócsoportot, a Rendészettudományi Doktori Iskola törzstagja, kutatási területvezetője, témahirdetője és vezető helyettese.

Az elsőéves hallgatóktól egészen a doktoranduszokig mindenkihez segítő szándékkal fordul, könyvtárnyi szakmatörténeti gyűjteményéből szívesen ajánl szakirodalmakat és forrásokat az érdeklődőknek.

A Belügyi Tudományos Tanács a kiváló tudományos munkáért járó Szabó András-érem adományozásával Dr. Sallai János r. ezredes egyetemi tanár tudományos munkásságát és a rendészeti felsőoktatásban elért eredményeit ismeri el.

Budapest, 2023. december 1.

*A Belügyi Tudományos Tanács nevében:*

***DR. FELKAI LÁSZLÓ***

*BM közigazgatási államtitkár*

*Belügyi Tudományos Tanács*

*elnök*